Margunn Bjørnholt

Karriere

Hun har studert samfunnspolitikk, samtidshistorie, samfunnsplanlegging og samfunnsøkonomi; hun er cand.mag. fra Universitetet i Tromsø (1981), har mastergrad i europeiske økonomiske studier fra Europa-colleget i Belgia (1982), er mag.art. i økonomisk sosiologi fra Universitetet i Oslo (1995), med avhandlingen Pengene mot strømmen om mikrofinans, etiske og rentefrie finansinstitusjoner, og er fil.dr. i kjønnsforskning fra Örebro universitet (2014), med avhandlingen Modern Men. Doktorgraden bygget på sosialpsykologiske og sosiologiske perspektiver på generasjonsoverføring og sosial endring, og ble skrevet under veiledning av den svenske psykologen Margot Bengtsson. Hun er tilkjent professorkompetanse i kjønnsforskning (2015).
Hun har tidligere arbeidet i Distriktenes utbyggingsfond, Statens teknologiske institutt og som partner i et konsulentfirma, særlig med å fremme regional utvikling og kvinners entreprenørskap. Hun var tilknyttet forskningsprogrammet Alternativ Framtid (Senter for utvikling og miljø ved Universitetet i Oslo) fra 1993 og har siden 1997 vært forsker ved blant annet Arbeidsforskningsinstituttet og Universitetet i Oslo. Hun er fra 2016 forsker I ved Nasjonalt kunnskapssenter om vold og traumatisk stress.
Hun har vært uavhengig ekspert i likestilling for Europakommisjonen og har vært gjesteforsker ved Feminism and Legal Theory Project ved Emory Law, GEXcel Center of Gender Excellence i Örebro og Centre for Law and Social Justice ved University of Leeds. Hun er medlem av fagrådet i Rethinking Economics Norge og er tilknyttet WiSE Centre for Economic Justice ved Glasgow School for Business and Society. Hun var tilknyttet forskergruppen Rettigheter, individer, kultur og samfunn, ledet av Anne Hellum, ved Det juridiske fakultet ved Universitetet i Oslo. Hun har undervist og veiledet studenter innen sosiologi og psykologi ved Universitetet i Oslo.

Forskning

Hennes forskningsinteresser omfatter kjønnsbasert vold, migrasjon, likestilling, menn og maskuliniteter, organisasjoner, politikkstudier og flere andre temaer. Hun har publisert artikler i blant annet The Sociological Review, Journal of European Social Policy, Retfærd, Nordic Journal of Criminology, Qualitative Research, Central and Eastern European Migration Review og andre tidsskrifter.
Hennes forskning i 1990-årene fokuserte på etiske finansinstitusjoner, penger og pengesystemer. Fra slutten av 1990-årene forsket hun mest på ledelse og organisering av offentlig sektor, med fokus på organisatorisk og romlig fleksibilitet. Fra 2005 har hun forsket mye på endringer over tid og generasjoner i menns arbeid–familie-praksiser og kjønnsrelasjoner, med utgangspunkt i sosialpsykologiske og sosiologiske perspektiver på generasjonsoverføring og sosial endring. Hun har også forsket på kulturelle tilpasninger og transnasjonale praksiser hos polske innvandrere i Norge, og hvordan migrasjon bidrar til sosial endring, og har vært involvert i flere prosjekter i Øst- og Sentral-Europa.
Fra 2010-årene har forskningen hennes særlig handlet om kjønn, vold og makt, og hun har blant annet ledet et prosjekt ved NKVTS om partnervold på oppdrag fra Justis- og beredskapsdepartementet. Fra 2019 leder hun den norske delen av et stort EU-finansiert prosjekt om seksuell og kjønnsbasert vold mot kvinnelige flyktninger og migranter, som skal finne ut hvordan politiske rammebetingelser nasjonalt og internasjonalt kan bedre kvinners situasjon, i samarbeid med Jane Freedman ved CNRS og forskere i seks andre land i Europa, Midtøsten og Canada.
Hun har også arbeidet med rettferdighetsteori i samarbeid med den amerikanske rettsteoretikeren Martha Fineman. I 2014 utgav hun en bok om de siste årenes fremskritt innen feministisk økonomi, sammen med den skotske økonomiprofessoren Ailsa McKay, som knyttet an til Marilyn Warings bok If Women Counted fra 1988. Hun har også publisert arbeider om immateriell kulturarv, om forholdet mellom læring og arkitektur, og om kvalitativ og kvantitativ forskningsmetode.

Samfunnsengasjement og politikk

I perioden 1991–92 var hun leder for arbeidsgruppen som forsøkte å etablere en rentefri bank i Norge etter modell av JAK i Sverige. Hun var leder for Norsk Kvinnesaksforening 2013–16 og styreleder for paraplyorganisasjonen Norges kvinnelobby 2014–16. Hun har vært oppnevnt av Utenriksdepartementet som norsk delegat til FNs kvinnekommisjonsmøte. Tidlig i 1980-årene var hun journalist i radiOrakel. Hun var kandidat for MDG i kommunestyrevalget i Bærum i 2015.